Nii baihate Jodea batane que cue Cana Coaunera Calaohi Jesoso,
aina nerelanaa nichaanune aina,
cuu inata janojeein nejeein neeoriin,
acauhanau cachauru teein coujunacatenajaain baotisanajaane coina.
Nii janate,
Salim rohan nenaa Enoon,
cachaauru cojunacatiha ne Joaan,
cuu niha tabaain acaune jaun.
Nii janate cuu turuhajeeure cachaauru,
acauhanau teein coujunacatenajaain baotisanajaa Joaane coina.
Inae Joaan enoaene lalajeeuruha caresero cuhane janate,
acauhanau teein cachaauru coujunacateein baotisaa Jesosone jaun,
ita cotaicha rijitocure Joaan ere tonoraaurera,
leinjiin Jorioo aina.
Nii baihate Joaan rene turuhin:
“ ‘Cha’,
naau.
Taolu ii aina Jorodaan jeraniha nenaalu leinjiin cacha canacaanu rai iicha beebejeilute,
enene acauhanau teein cachaauru coujunacateein baotisanajaa ne.
Saainte inae aca ere tonoraaure”,
naauruha Joaan rai nere tonoraaurerane janate:
“Saan.
Jeriha Cana Coaunerane jaunte aihure.
Inae inara rai rauhijiriin aitonajaaocaaun,
‘Coatiha Curisito nihaaun’,
nanajaaocaaun.
Canute letoae Cana Coaunera nii beranu que.
Charijieein teeinti,
inae comasai raa cachane coroaje rai belaicha.
Nii rijijieein inachu canu netonai coroajeein,
Cana Coaunera Calaohi Jesoso ere tonoraauruha cachaaurune.
Aca ere tejian tonoraa cuurureein cachaauru,
jelaichoae jauhecotojoeriin.
Jana canu erete tonoraa cuurureein fautojoeriin.
Nii dede caje unaate,
itolere cacha curuaanaa neein ne.
Jana chauratane que nenaa cachate,
niicha coaraaicha coitucuujue.
Jana aihei dede caje unaa.
Itolere dedeeu nenaa,
itolere caa chauratane que nenacaauru,
Naojoaainte coaraain coitucue.
Acate itolere niicha coarai coaraain be niqui,
nete esenetaaurene caa chauratane que nenacaauru.
Jana esenetaa cachanete,
esinae rauhijiriin aitoha Cana Coaunerane coitucuha cureein,
jelai Cana Coaunera Suujue que suujuecoha Cana Coaunera Calaohi Jesosone jaun.
Cana Coaunerate,
nii letono calaohi belaitohane jaun,
itolere cacha curuaanaa nihane coina cocoainae.
Nii jaunte Cana Coaunera Calaohi esenetaera,
nirijijieein nitajenaachara nejeein nenaa ichaonaa raa cureein.
Jana,
nii Cana Coaunera Calaohi esenetaaite nitajiha cureein Cana Coaunera casetecanohi neein”,
nae Joaan Cacha Coujunacatera,
nere tonoraaurera rai.
Nitohanihalu inae Joaan enoaene lalajeeuruha caresero cuhane rai.